text: РЕГЛАМЕНТ ЗА ИЗПЪЛНЕНИЕ (ЕС) № 1109/2014 НА КОМИСИЯТА
  от 20 октомври 2014 година
  за разрешаване на употребата на препарата от Saccharomyces cerevisiae CBS 493.94 като фуражна добавка за едър рогат добитък за угояване, второстепенни видове преживни животни за угояване, млечни крави и второстепенни видове млекодайни преживни животни и за изменение на регламенти (ЕО) № 1288/2004 и (ЕО) № 1811/2005 (притежател на разрешението Alltech France)
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
  като има предвид, че:
  (1)
  В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
  (2)
  С Регламент (ЕО) № 1288/2004 на Комисията (3) бе разрешена безсрочната употреба на препарата от Saccharomyces cerevisiae CBS 493.94 в съответствие с Директива 70/524/ЕИО като фуражна добавка за телета и едър рогат добитък за угояване, а с Регламент (ЕО) № 1811/2005 на Комисията (4) - за млечни крави. Впоследствие посоченият препарат беше вписан в Регистъра на фуражните добавки като съществуващ продукт в съответствие с член 10, параграф 1, буква б) от Регламент (ЕО) № 1831/2003. С Регламент (ЕО) № 886/2009 на Комисията (5) бе разрешена употребата на посочения препарат за коне за срок от десет години.
  (3)
  В съответствие с член 10, параграф 2 от Регламент (ЕО) № 1831/2003 във връзка с член 7 от посочения регламент беше подадено заявление за извършване на повторна оценка на препарата от Saccharomyces cerevisiae CBS 493.94 като фуражна добавка за едър рогат добитък за угояване, второстепенни видове преживни животни за угояване, млечни крави и второстепенни видове млекодайни преживни животни, с искане добавката да се класифицира в категорията „зоотехнически добавки“. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.
  (4)
  В становището си от 8 април 2014 г. (6) Европейският орган за безопасност на храните („Органът“) заключи, че при предложените условия на употреба препаратът от Saccharomyces cerevisiae CBS 493.94 не се отразява неблагоприятно върху здравето на животните и на човека, нито върху околната среда. Освен това Органът заключи, че употребата на препарата може да доведе до увеличаване на добива на мляко на млечните крави, както и че тази ефикасност може да се очаква и за второстепенни видове млекодайни преживни животни. Също така Органът заключи, че употребата на препарата може да доведе до подобрение на продукцията от едър рогат добитък, отглеждан за угояване, както и че тази ефикасност може да се очаква и за второстепенни видове преживни животни, отглеждани за угояване. Органът не счита, че са необходими специфични изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.
  (5)
  При оценката на препарата от Saccharomyces cerevisiae CBS 493.94 беше установено, че са изпълнени условията за издаване на разрешение, предвидени в член 5 от Регламент (ЕО) № 1831/2003. Поради това употребата на посочения препарат следва да бъде разрешена съгласно предвиденото в приложението към настоящия регламент.
  (6)
  Поради това регламенти (ЕО) № 1288/2004 и (ЕО) № 1811/2005 следва да бъдат съответно изменени.
  (7)
  Тъй като няма съображения във връзка с безопасността, които да налагат незабавното прилагане на измененията в условията на разрешението, е целесъобразно да се предвиди преходен период, за да се даде възможност на заинтересованите страни да предприемат необходимото, за да спазят новите изисквания, произтичащи от разрешението.
  (8)
  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩИЯ РЕГЛАМЕНТ:
  Член 1
  Разрешаване
  Разрешава се употребата на посочения в приложението препарат, който принадлежи към категорията „зоотехнически добавки“ и към функционалната група „стабилизатори на чревната флора“, като добавка при храненето на животните при спазване на условията, определени в същото приложение.
  Член 2
  Изменение на Регламент (ЕО) № 1288/2004
  В приложение I към Регламент (ЕО) № 1288/2004 вписването за E 1704, Saccharomyces cerevisiae CBS 493.94, отнасящо се за едър рогат добитък за угояване, се заличава.
  Член 3
  Изменение на Регламент (ЕО) № 1811/2005
  В приложение III към Регламент (ЕО) № 1811/2005 вписването за E 1704, Saccharomyces cerevisiae CBS 493.94, се заличава.
  Член 4
  Преходни мерки
  Посоченият в приложението препарат и съдържащите го фуражи, които са произведени и етикетирани преди 10 май 2015 г. в съответствие с правилата, приложими преди 10 ноември 2014 г., могат да продължат да бъдат пускани на пазара и да се употребяват до изчерпване на складовите наличности.
  Член 5
  Влизане в сила
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 20 октомври 2014 година.